Вывучаем слоўнікавыя словы ў II–IV класах

Дадатковы матэрыял у дапамогу настаўнікам  
руска- і беларускамоўных школ

Для ўстаноў агульнай сярэдняй адукацыі   
з беларускай мовай навучання і выхавання

ІІ клас

**Спектакль** —тэатральнае відовішча, паказ, твор тэатральнага, сцэнічнага мастацтва.

Абазначае прадмет, адказвае на пытанне ***што?****.*

*Прыклады спалучэнняў з іншымі словамі:* цікавы спектакль, дзіцячы спектакль, музычны спектакль, прэм’ера спектакля.

*Прыклады сказаў:* А давайце наведаем спектакль “Муха-цакатуха”! Хто з вас будзе ўдзельнічаць у навагоднім спектаклі? Дзецям вельмі спадабаўся спектакль.

Загадка

Ён спектаклямі кіруе,

Сцэны ведае на памяць.

Акцёраў вучыць, як іграць.

Прафесію можаш назваць? *(Рэжысёр.)*

Слова ў творах

**Сезонны спектакль**

(урывак)

Насып нам, Снежань, снегу на палі, лясы —

увесну стане ён жывой вадою,

і ручайкамі, і ракою —

абудзіць дрэвы, каласы…

Насып нам, Снежань,

снегавую коўдру —

зямлі пад коўдрай цёпла будзе,

і Студзень край наш не застудзіць,

і ўраджай урадзіцца добры…

А Люты — толькі зробіць выгляд,

што ён мяцельны і марозны,

бо ён, маленькі, і нязлосны,

Сакавіку гатуе выхад…

Спектакль грае нам Прырода-Маці.

Адзін і той жа — меркаваны,

сезон — заўсёды меладрама,

а кожны Месяц у ім —

актор-прыяцель…

А. Буйніцкі

Цікавыя звесткі

Сусветны дзень відовішчнага віду мастацтва (Дзень тэатра) адзначаюць 27 сакавіка.

**Дзверы[[1]](#footnote-1)\*** —элемент будынка, кватэры, транспарту, які служыць для ўваходу і выхаду.

Абазначае прадмет, адказвае на пытанне ***што?****.*

*Прыклады спалучэнняў з іншымі словамі:* рыпучыя дзверы, прыгожыя дзверы, жалезныя дзверы.

*Прыклады сказаў:* Алег моўчкі выйшаў за дзверы. А дзе можна купіць новыя дзверы? Тата замяніў дзверы ў нашай кватэры. Алесь моцна пастукаў у дзверы.

Загадка

Ціха месціцца ў парозе,

Пазіраючы на дзверы.

А як толькі ў рукі возьмеш —

Аж заскача па кватэры. *(Венік.)*

А. Зэкаў

Прыказкі

Дзверы бачыш — клямку знойдзеш. Калі адны дзверы зачыняюцца, адчыняюцца другія.

Слова ў творах

**У летні адпачынак**

(урывак)

На століку маім ляжаць паперы,

Чарнільніца, як мачыха, стаіць...

А мне так хочацца зірнуць за дзверы,

На двор пайсці ды неба даль праверыць,

Агледзець хмар каралавую ніць…

I я за дзверы шусь! — I я на волі.

Такі табе навокала прастор!

Кучматы лес, утульны луг і поле...

Гляджу, што дзеецца ў блакітным доле,

I бачу — хмара ціснецца на бор.

Іду ў лясок сачыць за хмарай гэтай.

Між сосен дзвюх калышацца гамак.

I чую я — гром глуха грымнуў дзе-та.

Я ў гамаку — п’ю чары, слодыч лета,

Чарнільніца ж мне кажа там: “Лайдак!”

[Я. Колас](http://kupalle.ru/authors/yakub-kolas)

**Апранаемся!**

Паглядзіце за вакно — восень там стаіць даўно!

Нам надвор’е ні па чым — апранацца мы бяжым.

Калі дзьме халодны ветрык — апранаем цёплы швэдрык.

Усім на вуліцу ахвота — дружна абуваем боты.

Каб з прастудай не хадзіць, трэба шалік закруціць,

Дожджык капаць пачынае — тут жа шапкі надзяваем,

Стыне ў лужыне вадзіца — нацягнулі рукавіцы!

Апрануліся? А хто не ўзгадаў пра паліто?

Зачыняем дзверы ў дом — і на вуліцу бягом!

У. Мацвеенка

Для ўстаноў агульнай сярэдняй адукацыі   
з беларускай і рускай мовамі навучання і выхавання

ІІІ клас

**Пенал** — невялікая скрыначка (або кантэйнер), прызначаная для захоўвання розных канцылярскіх прылад (ручак, алоўкаў, гумак і г. д.).

Абазначае прадмет (назоўнік), адказвае на пытанне ***што?****.*

*Прыклады спалучэнняў з іншымі словамі:* новы пенал, каляровы пенал, зручны пенал.

*Прыклады сказаў:* Бабуля падарыла мне новы прыгожы пенал. А ваш пенал якога колеру? Што вы носіце ў пенале?

Загадкі

Я сам не малюю, я сам не пішу.

Але кожны дзень на ўрокі хаджу:

Каб ручкі з алоўкамі вы не гублялі,

Захоўвайце іх ува мне, у … *(пенале).*

У дзіцяці ёсць яна — спрытна ўсё хапае.

У дзвярэй ёсць: за яе дзверы адчыняюць.

За яе нясуць вядро, без яе нязручна.

І ў пенале ёсць яна. А завецца … *(ручка)*.

Слова ў творах

**Першая настаўніца**

Я не забуду ніколі

Сшыткі, пеналы, буквар,

Першыя радасці ў школе,

Першай настаўніцы твар.

Я не забуду ніколі

Рукі яе, што вялі

Нас, як па родным полі,

Па неабсяжнай зямлі.

Я не забуду ніколі

Ясных і добрых вачэй,

Можа, ад іх наваколле

Стала шырэй і ярчэй.

Першай настаўніцы словы —

Дзе мне ні здарыцца быць —

Так, як і матчыну мову,

Нельга ніколі забыць.

С. Грахоўскі

**Звінець** — утвараць металічны гук.

Абазначае дзеянне прадмета (дзеяслоў), адказвае на пытанне ***што рабіць?****.*

*Аднакаранёвыя словы:* зазвінець, пазвінеў, празвінеў, зазвініць.

*Прыклады спалучэнняў з іншымі словамі:* доўга звінець, настойліва звінець, звінець у небе.

*Прыклады сказаў:* Ты будзеш звінець, наша родная мова! Ужо перасталі звінець птушыныя галасы. Хутка лета зазвініць каласамі.

Загадкі

Кветкі калыхаюцца, а як звіняць — не чуваць. *(Званочкі.)*

Які званочак не звініць? *(Кветка.)*

Красавала, чырванела кветачка на градках.

Як пялёсткі абляцелі — засталася хатка.

Патрасеш — яна звініць. Хто ў хаціне той сядзіць?

Булкам адмысловы смак надае звычайны … *(****мак)****.*

Прыказка

Трэснуты звон ужо ніколі добра звінець не будзе.

Устойлівы выраз

Звінець у вушах.

Слова ў творах

Казка быццам лясная крыніца:

Калі хоць слова не зразумець,

Не будзе крыніца іскрыцца,

Не будзе яна звінець.

**Школа прачынаецца**

Школа прачынаецца,

Зазвінеў званок.

Весела спяшаюцца

Дзеці на ўрок.

Трэба многа ўсім вучыцца,

Трэба многа ведаў мець —

Можна свету таямніцы

Толькі з імі зразумець.

К. Крапіва

**Выйсці** — перамясціцца за межы чаго-небудзь; адправіцца куды-небудзь, пачаць шлях.

Абазначае дзеянне прадмета (дзеяслоў), адказвае на пытанне ***што зрабіць?****.*

*Прыклады спалучэнняў з іншымі словамі:* выйсці з пакоя, выйсці з хаты, позна выйсці.

*Прыклады сказаў:* Дазвольце, калі ласка, выйсці. Нам трэба своечасова выйсці з хаты, каб не спазніцца на аўтобус. Вы хочаце выйсці на гэтым прыпынку? Вясной рэчка можа выйсці з берагоў.

Загадка-жарт

Як можна выйсці з пакоя з дзвюма нагамі, а вярнуцца — з шасцю нагамі? *(Узяць з сабой крэсла.)*

Хто можа выйсці з хаты, не пакідаючы яе? *(Слімак.)*

*Устойлівыя* *выразы*

Выйсці з моды (перастаць быць модным); выйсціз рамак (парушыць агульнапрынятыя нормы); выйсціз сябе (раззлавацца); выйсці сухім з вады (застацца без пакарання).

Прыказка

Разумны ведае, як выйсці з цяжкага становішча, а мудры ў яго не пападае.

Слова ў творах

**Крочыў дожджык**

Звонка-звонка дождж цыбаты

Ранкам крочыў каля хаты.

Намачыў усе дарожкі

І нашкодзіў нават трошкі.

Сталі лужыны як мора,

І было тут Дашы гора:

Як ісці, а можа, плысці?

Як цяпер з падворку выйсці?

Покуль Даша разважала,

Ярка сонейка заззяла,

Прасушыла ўсе дарожкі —

Не намочыць Даша ножкі.

Н. Цвірко

**Адчыніць** — прыбраць нейкую перашкоду, зрабіць даступным уваход куды-небудзь.

Абазначае дзеянне прадмета (дзеяслоў), адказвае на пытанне ***што зрабіць?****.*

*Аднакаранёвыя словы:* адчынены, адчыняць, адчынілі.

*Прыклады спалучэнняў з іншымі словамі:* адчыніць дзверы, адчыніць вокны, адчыніць вароты, адчыніць моўчкі.

*Прыклады сказаў:* Хутка адчыніць свае дзверы новая школа. Нам хочацца адчыніць дзверы ў Краіну ведаў! Гасцінна адчыніла дзверы для дзяцей батлейка.

Загадка

Калі дзверы адчыняюць,

То яе за нос цягаюць.

Бо іначай — ці паверыш? —

Адчыніць не зможаш дзверы. *(Клямка.)*

А. Зэкаў

Прыказкі

У адчыненыя дзверы не стукаюць. Калі адны дзверы зачыніліся, другія адчыняцца.

Слова ў творах

**У вясновым лесе**

Пойдзем, дзеці, у лес вясновы,

нібы ў дом вясёлы, новы.

Толькі тым, хто ў казку верыць,

лес свае адчыніць дзверы.

Там пад дубам зайчаняткі

дружна робяць фіззарадку,

там ваўкі яшчэ ад рання

сена косяць на сняданне.

Там з імпэтам і запалам

лось іграе на цымбалах,

там мядзведзь каля балота

рамантуе буслу боты.

Песні там і смех усюды.

Але ведайце, што цуды

толькі тым вясна пакажа,

хто не скрыўдзіць і мурашкі,

хто з прыродаю сябруе,

птушак і звяроў шануе.

*Л. Дайнека*

Цікавыя звесткі

Важна адрозніваць значэнні слоў ***адчыніць***, ***адкрыць***, ***разгарнуць***. Так, кнігу не ***адчыняюць***, а ***разгортваюць***; парасон не ***адчыняюць***, а ***раскрываюць***.

**Пошта** — від сувязі і ўстанова для транспарціроўкі газет, часопісаў, лістоў, паштовак і дробных тавараў; установа, якая ажыццяўляе рэгулярную перасылку паштовых адпраўленняў.

Абазначае прадмет (назоўнік), адказвае на пытанне ***што?****.*

*Аднакаранёвыя словы:* паштовы, паштальён.

*Прыклады спалучэнняў з іншымі словамі:* калядная пошта, электронная пошта, новая пошта.

*Прыклады сказаў:* Мая матуля працуе на пошце. Пошта працуе да 17 гадзін.   
На пошце можна аформіць падпіску на цікавыя дзіцячыя часопісы.

Загадкі

Па кватэрах і дамах ідзе з газетамі ў руках.

І на пошце многа дзён ужо працуе … *(паштальён).*

Гэта што за ўстанова, дзе лісты прыняць гатовы?

І падпіску зробяць там, выдадуць паштоўку нам! *(Пошта.)*

Слова ў творах

**Слон і “айфон”**

Слон купіў сабе “айфон”:

Модным стаць надумаў слон,

Быць на сувязі са светам

З безлімітным інтэрнэтам.

Мноства музыкі і пошта,

Гульні — і зусім без кошту.

У саванне слон адзіны

Усе ведае навіны.

Не губляе ні хвілінкі —

Разглядае фотаздымкі.

Слон пасля раскажа маме:

“Быў у віртуальнай краме”.

Слон пасля раскажа тату:

“Збудаваў у сетцы хату”.

З арфаграфіяй і без

Брату шле ён СМС:

“Выручай, мой любы браце,

Заблукаў я УКантакце!”

Дзень прайшоў, і два, і пяць —

Не выходзіць слон гуляць.

Пра сяброў сваіх забыўся —

Новай цацкай захапіўся.

Ды мінула часу крыху —

Неяк млосна слон задыхаў.

І зрабіў ён адкрыццё:

Віртуальнае жыццё

Вельмі хутка захапляе

І ніяк не адпускае.

Каб перамагчы спакусу,

Прыкусіўшы трохі вусны,

Выбягае слон наш з дому

Да сваіх сяброў, знаёмых.

І ва ўсіх без выключэння

Шчыра просіць прабачэння.

Р. Малахоўскi

Цікавыя звесткі

* У наш час вялікая колькасць людзей карыстаецца электроннай поштай — гэта тэхналогія і служба па перасылцы і атрыманні электронных паведамленняў паміж карыстальнікамі камп’ютарнай сеткі.
* З дапамогай паштовай сувязі да вас прыходзяць часопісы “Буся” і “Вясёлка”. Іх распаўсюджваюць выданні “Белпошта” і “Белсаюздрук”. Зазірніце ў сваю паштовую скрыню: магчыма, вас ужо чакаюць часопісы, якія прынёс паштальён.
* Самы вялікі ліст — пергамент даўжынёй 10 метраў і шырынёй 7 метраў — быў адпраўлены персідскаму шаху Тахмалсу турэцкім султанам Сулейманам у 16 стагоддзі. Цяпер ліст захоўваецца ў этнаграфічным музеі Анкары.
* Самы маленькі ліст шырынёй 23 мм і даўжынёй 36 мм быў знойдзены   
  ў фондах Паштовага музея Стакгольма.

**Дзённік** — вучнёўскі сшытак для запісу зададзеных урокаў і выстаўлення адзнак.

Абазначае прадмет (назоўнік), адказвае на пытанне ***што?****.*

*Аднакаранёвыя словы:* дзённічак.

*Прыклады спалучэнняў з іншымі словамі:* Марынчын дзённік, акуратны дзённік, школьны дзённік.

*Прыклады сказаў:* Матуля кожны дзень правярае мой дзённік. У маім дзённіку стаіць многа дзявятак. Дзённік — важны дакумент вучня.

Загадка

У школьнай сумцы я ляжу,

Як ты вучышся, скажу. *(Дзённік.)*

Слова ў творах

**Школьны ранец**

Што ў цябе, скажы, Міколка, —

Школьны ранец ці кладоўка?

Бо чаго не знойдзеш тут —

Шайба, корак, нітак жмут,

Пісталет драўляны,

Жук чацвертаваны,

Плаўлены сырок для кошкі,

Булкі высахлыя крошкі,

Два часопісы падзёртых,

Пяць цукерачных абгортак,

Сшыткі, дзённік ёсць, асадка...

Аднаго няма —

Парадку!

І. Бурсаў

**Хітры дзённік**

Адразу сцішэў

I панурыўся Бронік.

У Броніка зноўку пытаюць:

— Дзе дзённік?

Чакае адказу

Настаўніца мовы.

А потым і бацька

Нахмурвае бровы.

Не ведае хлопчык...

А дзённік тым часам

За шафай стаіўся

З лінейкай сам-насам.

У класе схавацца —

Не тое што ў лесе...

Бывае, на ўроку пад парту залезе.

Цікуюць за ім,

Але зноў праглядзелі:

Нырнуў —

I ў чужым апынуўся партфелі.

А дома

Таксама схінуцца не шкодна.

А дома

Залегчы ў запечку выгодна.

Згубіцца на кніжнай паліцы

Пад столлю…

Гуляе ў Броніка

Дзённік на волі.

Якія кругом ні выкідвае штукі —

Блукае, ніяк не даецца ў рукі.

М. Дукса

Цікавыя звесткі

* Электронны дзённік — гэта сэрвіс, які дазваляе ўдзельнікам адукацыйнага працэсу атрымліваць інфармацыю аб раскладзе ўрокаў, бягучых і выніковых адзнаках і дамашніх заданнях у рэжыме анлайн.
* Нярэдка людзі вядуць асабістыя дзённікі, у якія запісваюць падзеі свайго жыцця, думкі і пачуцці.

**Бутэрброд —** лустка хлеба (батона) з маслам, з сырам, каўбасой і г. д.

Абазначае прадмет (назоўнік), адказвае на пытанне ***што?****.*

*Аднакаранёвыя словы:* бутэрбродзік, бутэрброднае.

*Прыклады спалучэнняў з іншымі словамі:* смачны бутэрброд, бутэрброд з ікрой, бутэрброд з сырам.

*Прыклады сказаў:* Хто ж не любіць бутэрброды з каўбаскай? Запішыце, калі ласка, рэцэпт вашага любімага бутэрброду.

Загадкі

Гэта хлеб, але не просты —

З маслам, з сырам, каўбасой.

Бывае, ён не лезе ў рот.

А завецца … *(бутэрброд)*.

“Бутэр” — па-нямецку “масла”,

А “хлеб” па-нямецку — “брод”.

Пакладзі на хлеб ты масла —

Атрымаеш … *(бутэрброд)*.

Слова ў творах

**Едзе вячэра**

Пераходзіць

Бусел брод.

Дзюба ўгору ўзведзена —

Гэта едзе бутэрброд

З жабкамі ўсярэдзіне

На вячэру буслянятам.

Добра быць

З цыбатым татам!

Р. Барадулін

**Як Цімох абедаў**

Ох! Ох! Ох!

Натаміўся

Наш Цімох.

Ох і натаміўся!

Ох і нарабіўся!

Што рабіў ён,

Хочаш ведаць?

Слухай:

Сеў Цімох

Абедаць.

З’еў увесь спачатку

Боршч:

Міскі тры,

А мо і больш.

Потым з’еў

Талерку кашы.

Потым выпіў

Прастаквашы.

Праглынуў

Адну катлетку,

З’еў талерку

Вінегрэту.

А затым яшчэ

У рот

Ён адправіў

Бутэрброд.

Ну а потым?

Ну а потым

Ён запіў усё

Кампотам.

Мама кажа:

“Ты, Цімошка,

Адпачні крыху

На ложку.

Адпачні,

Мая малютка,

Ды вячэраць

Будзем хутка”.

Рады наш Цімох

Паспаць.

Ды не можа ён

Устаць!

Натаміўся

За ядою,

Што не справіцца

З сабою.

Зварухнуцца нават

Цяжка.

Уздыхае

Брацік Сашка:

“Трэба нам цяпер,

Відаць,

Кран пад’ёмны

Выклікаць!”

А. Бадак

Цікавыя звесткі

Некаторыя вучоныя лічаць, што бутэрброд прыдумаў вялікі астраном і матэматык Мікалай Капернік 500 гадоў таму. У час вайны сярод салдат пачалася эпідэмія нейкай дзіўнай хваробы. Капернік, які два гады вывучаў медыцыну ў Італіі, задумаўся аб прычыне эпідэміі і выказаў меркаванне, што ўсё адбываецца   
з-за бруднага хлеба, з’едзенага салдатамі. Многія з іх проста падбіралі кавалак, які падаў на зямлю, і здзімалі з яго пыл, а некаторыя нават і гэтага не рабілі. Навуковец прапанаваў намазваць лусту хлеба маслам. Калі хлеб падаў, на белым фоне бруд адразу быў заўважны — заставалася толькі счысціць яго.

**Булён**—мясны адвар, які ўжываецца як першая страва.

Абазначае прадмет (назоўнік), адказвае на пытанне ***што?****.*

Аднакаранёвыя словы: булённы.

*Прыклады спалучэнняў з іншымі словамі:* смачны булён, курыны булён, апетытны булён.

*Прыклады сказаў:* Тата вельмі любіць гатаваць булён. Булён быў упрыгожаны кропам. Тамара з’ела талерку булёну.

Загадка

Сярод першых страў часты чэмпіён.

Ну, вядома, ён — … *(булён).*

Слова ў творах

**Пeчypыцa**

Шaмпiньён, шaмпiньён —

Быццaм гocць зaмeжны ён:

З лecy бeлapycкaгa,

A пpoзвiшчa фpaнцyзcкae.

Шaмпiньён, шaмпiньён —

Caмaзвaнeц цi бapoн?

Moжa, нaшы гpыбнiкi

He шaнyюць гpыб тaкi?

Цi нямa ўжo ў нac iмёнaў

Для тaкix вocь шaмпiньёнaў?

Шaмпiньён, шaмпiньён —

Гpыб, вядoмы ў нac здaвён,

Mae нaзвy пeчypыцa,

Ды зaмeжнaй гaнapыццa...

“Шaмпiньён”? — Hяxaй caбe! —

Быў бы cпpaўны нa гyбe!

Шaмпiньён, шaмпiньён —

Цi пaдcмaжыць, цi ў бyльён —

У зacтoллi кaмпaньён

I пa cмaкy чэмпiён!

В. Зуёнак

Цікавыя звесткі

* 5 красавіка адзначаецца Міжнародны дзень супу, да якога адносіцца і булён.
* Менавіта курыны булён рэкамендуюць людзям пасля цяжкай хваробы, аперацыі (для хуткага аднаўлення сіл).

**Вулей** — спецыяльная скрыня невялікіх памераў або выдзеўбаная калода   
для пчол.

Абазначае прадмет (назоўнік), адказвае на пытанне ***што?****.*

*Прыклады спалучэнняў з іншымі словамі:* пафарбаваны вулей, новы вулей, мядовы вулей.

*Прыклады сказаў:* Наш вулей знаходзіцца ў садзе. Для пасекі дзядуля набыў яшчэ адзін вулей. Мядзведзь не пабаяўся падысці да вулля.

Загадкі

У адным доме сотні жыхароў, а сям’я адна. (Вулей.)

Пчолкі ў дом спяшаюцца,

Нектар туды нясуць.

Дом як называецца,

Дзе яны жывуць? (Вулей.)

Прыказкі

Адзін вулей — вулей, а пяць — пасека. Ёсць мёд — залазьце ў вулей.

Слова ў творах

[**Пчолка**](https://www.veselka.by/?p=4761)

У вуллі начуе пчолка —

Гэта ведаюць усе.

Ды бывае, што на золку

Вецер пчолку занясе

На іржэўнік жытні, колкі

Ці заблытае ў аўсе.

I тады начуе пчолка

Так, як у дарозе ўсе:

Пад лісточкам, пад кустом.

Дзе прыстане — там і дом!..

Дожджык па лістку бубніць,

Пчолка спіць і вулей сніць.

Як ляціць у вулей пчолка,

Зіхаціць над ей вясёлка.

**А. Лойка**

Цікавыя звесткі

Вучоныя даказалі, што пчолы адрозніваюць колеры, хоць і не ўсе. Жоўты, сіні бачаць добра, а вось чырвоны не распазнаюць — ён здаецца ім цёмна-шэрым. Таму многія пчаляры на пчальніках робяць яркія каляровыя вуллі не толькі   
для прыгажосці — так, па колеры, пчолам лягчэй пазнаць менавіта сваю хатку.

ІV клас

**Гараджане**—людзі, якія жывуць у горадзе.

Назоўнік, адказвае на пытанне ***хто?***, мн. лік.

*Аднакаранёвыя словы:* гараджанка, горад, гарадскі, гарадок, прыгарадны.

*Прыклады спалучэнняў з іншымі словамі:* прапанаваць гараджанам, культурныя гараджане, знакамітыя гараджане, натоўп гараджан, карэнныя гараджане.

*Прыклады сказаў:* Гараджане клапоцяцца пра чысціню вуліц. Гараджане ведаюць цікавыя мясціны горада. Гараджане ўсё часцей сталі выязджаць на дачы. Гараджане ганарацца сваім горадам.

Пазнавальнае пытанне

У вёсцы жывуць вяскоўцы, а як назваць жыхароў горада?

Слова ў творах

**Юныя мінчане**

Знаёмцеся: мы гараджане.

Наш горад расце ў добры час.

Завёмся мы проста — мінчане.

Мінск найдаражэйшы для нас.

Прыходзім у парк грамадою,

Стаім на прыгожым мастку.

Любуюцца вербы сабою —

Глядзяцца ў Свіслач-раку.

Спяшаем да плошчы славутай,

Дзе помнік адважным байцам.

Стаім у маўчанні мінуту.

І вечны агонь свеціць нам.

На плошчы ў дзядзькі Якуба

Бярозак сярэбраны звон.

Тут грае душэўна і люба

На скрыпцы музыка Сымон.

Мы ведаем добра алею

І часта прыходзім у сквер,

Дзе помнік Марату Казею.

Быў мужны Марат піянер.

Легендай імя яго стала.

— Прымі нашы кветкі, Казей...

Чакае нас Янка Купала

І ў свой запрашае музей.

Н. Галіноўская

Цікавыя звесткі

* Дзісна — адзін з самых малых па колькасці жыхароў горад Беларусі. Тут жыве ўсяго каля 1500 гараджан.
* Гараджане Полацка ганарацца тым, што іх горад самы старажытны ў Беларусі.

**Секунда**—адзінка вымярэння часу.

Назоўнік, адказвае на пытанне ***хто?***, ж. р., адз. лік.

*Аднакаранёвыя словы:* секундная, секундант, секундамер.

*Прыклады спалучэнняў з іншымі словамі:* секундная стрэлка, секундная справа, зрабіць за секунду, лічаныя секунды.

*Прыклады сказаў:* Дзеці адгадалі загадку за 7 секунд. Пачакайце мяне секунду, калі ласка. Усё можа змяніцца за секунду.

Загадка

Што меней за гадзіну і меней за хвіліну? *(Секунда.)*

Прыказкі

Каб час перамагчы, трэба секунды шанаваць. Зламаць дрэва — секунда, а вырасціць — гады. Душу і сэрца ў працу ўкладзі, кожнай секундай у працы даражы.

Слова ў творах

**Сняжынка і дзяўчынка**

Маленькая сняжынка,

Прыгожанькі ўзор,

Звычайная дзяўчынка,

А мары — аж да зор.

І вось у іх сустрэча

На мяккім каўнярку,

Хвілінка — і пустэча:

Растаў, няма сняжку.

Секунда сутыкнення —

Сняжынка растае,

Але сваё натхненне

Дзяўчынцы аддае.

М. Буко

Цікавыя звесткі

* Рэкорд, зафіксаваны ў Кнізе рэкордаў Гінэса, па хуткасці здабывання агню трэннем дзвюх палачак — крыху больш за 39 секунд.
* Японец Кенічы Іта стаіць у адным радзе са знакамітым ямайскім спрынтарам Усэйнам Болтам. Іта — уладальнік сусветнага рэкорду ў бегу на стометроўцы — каралеўскай дыстанцыі ў свеце лёгкай атлетыкі. Болт пераадолеў яе крыху больш   
  за 9 секунд, а японец — за 17. Толькі вось бег Іта на кукішках.

**Памочнік**—чалавек, які дапамагае каму-небудзь у чым-небудзь.

Назоўнік, адказвае на пытанне ***хто?***, м. р., адз. лік.

*Аднакаранёвыя словы:* дапамога, дапамагчы, памочніца.

*Прыклады спалучэнняў з іншымі словамі:* памочнік выхавацеля, добры памочнік, нечаканы памочнік.

*Прыклады сказаў:* Косця — першы памочнік па гаспадарцы. Мае вучні — мае верныя памочнікі. Для матулі дзеці — яе лепшыя памочнікі.

Загадкі

* Твой школьны драўляны памочнік павінен вострым быць заўжды. *(Аловак.)*
* Гэтыя дзесяць братоў — твае верныя памочнікі. *(Пальцы на руках.)*

Прыказкі

І камар каня зваліць, калі воўк будзе памочнікам. Пуга каню не памочнік.

Слова ў творах

**Памочнікі**

— Пагаворым сёння, дзеткі,

Што вы ўмееце рабіць?

Даглядаць у садзе кветкі,

Мыць падлогу, цацкі шыць?

— Градку я магу паліць, —

Пахвалілася Марынка.

— А я — грубачку паліць, —

Голас падала Ірынка.

— Ну, а ты што можаш, Пеця?

— Ездзіць на веласіпедзе.

— Ну й памочнік! Проста клас! —

Засмяяўся дружна клас.

В. Рагаўцоў

Цікавыя звесткі

Многія людзі карыстаюцца галасавымі памочнікамі. Гэта сэрвіс, які распазнае чалавечую мову і здольны выканаць пэўнае дзеянне ў адказ на галасавую каманду. Часцей за ўсё галасавыя памочнікі выкарыстоўваюцца ў смартфонах, вэб-браўзерах.

**Ззяць**—выпраменьваць роўнае, звычайна яркае святло, ззянне.

Дзеяслоў, адказвае на пытанне ***што*** ***рабіць?****.*

*Аднакаранёвыя словы:* ззяе, заззяюць, ззянне.

*Прыклады спалучэнняў з іншымі словамі:* ззяць на сонцы, ясна ззяе, заўсёды ззяць.

*Прыклады сказаў:* Вочы Алесі ззялі шчасцем. Сонца заўсёды будзе ззяць   
над нашай галавой. Ярка ззяюць купалы храмаў. На небе ярка ззяў месяц.

Загадкі

Калі на небе сонца ззяе,

я ў даганялкі з ім гуляю.

Мы бегаем — аж пыл сцяной:

то я за ім, то ён за мной.

Ды не дагнаў ні разу, не —

ні я яго, ні ён мяне. *(Цень.)*

У траве ў зялёнай свіце

Да ўзыходу сонца спіць ён.

А як сонейка вітае — золатам кашуля ззяе.

Раптам зробіцца надзьмуты

У пухнатым белым футры.

А пад ветрам гайданецца —

Дык у момант распранецца.

Што за модны маладзец?

Ну вядома ж, *…(****дзьмухавец****)*!

На снезе пушыстым царыца стаіць,

У гронках агністых ззяе, гарыць. *(Рабіна.)*

Прыказка

Чым ноч цямней, тым ясней зоры.

Устойлівыя выразы

Ззяе як начышчаны самавар. Ззяе як блін на Масленіцу.

Слова ў творах

**Сонейка**

Ах, якое сонейка

Зранку над зямлёй,

Над дваром, над лаўкай

І над галавой.

Пад сонцам шчокі лялек

Румяняцца ярчэй.

На сонцы ззяе мячык

І ловіцца ямчэй.

І сонейка нібыта

Вялізны цёплы мяч,

Хаця яго не зловіш,

Пусціўшыся наўскач.

Е. Лось

**Мастак**

Перад сабой кладу лісток

І буду маляваць

Бабулін дом, стары дубок,

Салоўку, што пачаў спяваць.

Я намалюю, як мой дзед

Арэлі нам будуе.

Як ззяе радасцю ўвесь свет,

Як дождж з зямлёй сябруе.

Я намалюю родны дом,

Матулю разам з татам.

Мяне ўсе клічуць мастаком,

На выдумкі багатым.

Я намалюю горад мой,

Фантан і парк зімою,

Буслоў з сямейкаю сваёй,

Крынічку пад вярбою.

Я намалюю Беларусь…

Мне фарбы многа трэба!

Каб перадаць усю красу

Палёў, лясоў і неба.

Н. Лісунова

**Добры дзень, Радзіма!**

Выйду ранкам з хаты

I пакрочу ў гай,

Дзе з-за ціхіх шатаў

Ззяе небакрай.

Расхіну ў лагчыне

Туманоў кудзель

I адчую сініх

Незабудак хмель.

Чуйны, летуценны,

Між бяроз густых

Новы дзень сустрэну —

Звонкі, залаты.

З сонцам за плячыма

Павярну назад.

Добры дзень, Радзіма!

Як табе я рад!

Зрошаны па грудзі,

Звонкі ўвесь ад рос,

Клікну светла: “Людзі,

Сонца вам прынёс!”

М. Пазнякоў

**Вуліца** —прастора паміж двума радамі дамоў у населеным пункце, якая прызначана для праходу пешаходаў і праезду пасажырскага транспарту.

Назоўнік, адказвае на пытанне ***што?***, ж. р., адз. лік.

*Аднакаранёвыя словы:* вулічны.

*Прыклады спалучэнняў з іншымі словамі:* ісці па вуліцы, шукаць вуліцу, шырокая вуліца, доўгая вуліца.

*Прыклады сказаў:* Дзеці, старайцеся многа часу праводзіць на вуліцы. Вуліцы нашага горада ўпрыгожылі да свята. Мы сустрэліся на вуліцы Вінаграднай.

Загадка

У два рады дамы стаяць,

Адзін на аднаго глядзяць.

І дамоў тут вельмі многа —

Раздзяляе іх дарога. *(Вуліца.)*

Прымаўка

Будзе і на нашай вуліцы свята.

Прыказкі

Дома ён леў, на вуліцы — котка. На сваёй вуліцы і сабака — тыгр. Вуліца прамая, ды хата крывая. Вуліца не двор — усім прастор.

Слова ў творах

**Вуліца Касманаўтаў**

(урывак)

У горадзе без тралейбусаў, над імклівай няўмоўчнай ракой,

На вуліцы Касманаўтаў — хата маці маёй,

На вуліцы Касманаўтаў, дзе ўлетку бубняць чмялі,

На самай мне любай вуліцы з усіх, што ёсць на зямлі...

Асенняй імжой безнадзейнай і вясной, калі гоняць кароў,

Адзіная з тысяч вуліц, ты — святло маё і любоў.

Нідзе ў сусвеце не стрэнеш стрэх і кветак такіх,

Тут гусі такія паважныя, бы з Марса вывезлі іх.

Вуліца Касманаўтаў збягае ў лагчыну з гары.

Вытокі яе — у горадзе, вусце яе — у Дняпры.

Направа — дамы і краны, і шызы з комінаў дым,

Налева — Дняпро і абрывы, і аблокі над гэтым усім.

У. Караткевіч

Цікавыя звесткі

* Многа гадоў таму па Мінску працякала рака Няміга. З цягам часу на месцы гэтай ракі пабудавалі вуліцу, а сама рака працякае па трубе пад вуліцай.
* Самая доўгая вуліца знаходзіцца ў Канадзе — яе даўжыня 1896 км.
* Самая кароткая вуліца знаходзіцца ў Шатландыі. Яе даўжыня — 206 см.

**Цвісці**—раскрывацца, распускацца (пра кветкі).

Дзеяслоў, адказвае на пытанне ***што рабіць?****.*

*Аднакаранёвыя словы:* зацвісці, адцвісці, цвілі.

*Прыклады спалучэнняў з іншымі словамі:* доўга цвісці, прыгожа цвісці, цвісці ў кватэры.

*Прыклады сказаў:* А колькі часу будуць цвісці гэтыя ружы? На школьнай клумбе будуць цвісці вяргіні. У садзе пачалі цвісці яблыні.

Загадка

Хто будзе два тыдні цвісці, чатыры тыдні паспяваць, на сёмы насенне кідаць? Яго вы ўбачыце на гербе нашай краіны. *(Лён.)*

Прыказкі

Не расці траве пасля восені, не цвісці кветкам зімой па снезе. Без каранёў саду не цвісці.

Слова ў творах

[**На восеньскі лад**](http://yakubkolas.ru/na-vosenski-lad)

(урывак)

Травы пажоўклі. Падаюць лісці,

Туліцца вецер шчыльней да зямлі.

Шэпча ён кветкам: “Годзе вам цвісці!”

Лесу ён кажа: “Спачынь, задрамлі!”

[Я. Колас](http://yakubkolas.ru/)

[**На Ушаччыне ліпы цвітуць...**](http://sledvainy.ru/na-ushachchyne-lipy-tsvituts)

На Ушаччыне ліпы цвітуць,

Загаіліся цяжкія раны,

Але ў памяці сёння ідуць,

Тут ідуць на прарыў партызаны.

Будуць кветкі заўсёды цвісці,

Будзе мір тут над роднай зямлёю,

І па мужнасць і вернасць ісці

Будуць вечна нашчадкі к героям.

[І. Стадольнік](http://sledvainy.ru/autor/%D1%96van-stadolnik)

Цікавыя звесткі

* Ёсць кветкі-гадзіннікі. Яны пачынаюць цвісці па пэўным раскладзе.   
  Перад світаннем раскрываюцца кветкі цыкорыі і казлабародніка. У пяць гадзін раніцы абуджаецца шыпшына, гадзінай пазней — званочкі і дзьмухаўцы, у восем гадзін раніцы — аксаміткі.
* Самыя каштоўныя архідэі — жыхаркі Малайзіі — “Золата Кінабалу”. Упершыню яны пачынаюць цвісці толькі ў 15 гадоў. Адна расліна гэтай прыгожай унікальнай кветкі прадаецца за 5 тысяч долараў.

**Дэлегацыя**—група людзей (дэлегатаў) ад якой-небудзь арганізацыі, калектыву, дзяржавы.

Назоўнік, адказвае на пытанне ***хто?,*** ж. р., адз. лік.

*Аднакаранёвыя словы:* дэлегіраваць, дэлегат.

*Прыклады спалучэнняў з іншымі словамі:* замежная дэлегацыя, важная дэлегацыя, незнаёмая дэлегацыя.

*Прыклады сказаў:* Наш клас сустракаў дэлегацыю з суседняй школы. Дэлегацыя вучняў накіравалася ў Маскву. У складзе дэлегацыі нашай школы я наведала Брэсцкую крэпасць.

Слова ў творах

**Кот адправіўся ў палёт**

Сеў аднойчы ў самалёт

Падарожнік — шэры кот.

Узляцеў — і тут пабачыў,

Што маршрут не той — сабачы!

Мяўкнуў шэры і здзівіўся:

Як ён гэтак абмыліўся?!

Жучка — злева, Шарык — справа,

І сабачыя аб’явы!

Пасажыру пасажыр —

Толькі й чуеш: “гаў” ды “гыр”.

І якія ў іх намеры? —

Як спытацца, як праверыць?

І куды ляцім, нарэшце?!

Тут ніяк не разбярэшся,

Бо наш кот для перамоваў

Па-сабачы — ані слова.

Во з прычыны той, няйначай,

І купіў білет сабачы…

Ледзь не плача кот, аднак

Ёсць спагада і ў сабак —

Нават і да іх, катоў,

Як-ніяк — сваіх братоў…

Тут жа ўміг бортправадніца

Наліла кату вадзіцы,

Каб ад сэрца адлягло.

Памагло – не памагло,

Але кот наш пажвавеў

І пабачыў: тут свае.

І ў свой час на лад пайшлі —

Перакладчыка знайшлі.

Ён кату і растлумачыў,

Што ляціць той гурт сабачы

У каціны горад стольны

Дэлегацыяй дастойнай,

Каб наладзіць перамовы

І з катамі сябраваць,

Каб сабачы і катовы

Мір супольна мацаваць.

“Вось і ты там скажаш слоўца —

Нашым першым перамоўцам.

Знае хай цяпер урад:

Ты — галоўны дыпламат!..”

Чым той скончыўся палёт,

Знаю я і знае кот.

В. Зуёнак

**Чацвёрты**—той, хто ў якім-небудзь мностве ідзе за трэцім.

Адказвае на пытанне ***які?****.*

*Прыклады спалучэнняў з іншымі словамі:* чацвёрты нумар, чацвёртая гадзіна, чацвёртая частка.

*Прыклады сказаў:* Я вучуся ў чацвёртым класе. Я сяджу за чацвёртай партай. Хто з вас нарадзіўся чацвёртага сакавіка?

Загадкі

* Які па ліку чацвер у тыдні? *(Чацвёрты.)*
* Які чацвёрты месяц года? *(Красавік.)*

Прыказка

Пазычанае тры гады чакаюць, на чацвёрты забываюцца.

Слова ў творах

**Лялька**

Я даўно вучуся ў школе,

У чацвёрты клас хаджу,

Але лялькаю сваёю

І сягоння даражу.

Узяла я казак кніжку

І кажу: “Чытай, Марышка”.

На мяне яна глядзіць

І маўчыць, маўчыць, маўчыць.

Я Марышку разумею.

Сумна ёй: чытаць не ўмее.

Пасаджу бліжэй да кніг,

Буду ёй чытаць услых.

**І. Будай**

**Гузiкi**

Мой шчанюк — гарэза Тузік —

Мне адгрыз учора гузік.

І цяпер у Тузіка

Ёсць чатыры гузікі.

Вочкі, носік — раз, два, тры,

А чацвёрты — унутры.

**С. Махнач**

**Цікавыя звесткі**

Чацвёртая планета ад Сонца — Марс.

**Услых**—уголас, каб было чутно іншым.

Адказвае на пытанне ***як?****.*

*Прыклады спалучэнняў з іншымі словамі:* чытаць услых, думаць услых, разважаць услых.

*Прыклады сказаў:* Наташа нешта напявала ўслых. Старайцеся часцей чытаць услых. Прачытайце гэтыя прыказкі ўслых.

Прыказкі

Умей сказаць, умей і змаўчаць — не ўсё ўслых ды ўголас. Калі больш за двух, кажуць услых.

Слова ў творах

**Парады па вывучэнні вершаў на памяць**

Верш услых ты паўтарай,

Малюнкі з яго ўяўляй.

Паспрабуй і праспяваць —

Можна й так запамінаць.

Раскажы свой вершык мішку,

Даўшы ў лапы яму кніжку.

Ляльцы, зайку, бегемоту

Слухаць верш твой у ахвоту.

Потым стань перад люстэркам,

Нібы ты акцёр з майстэрствам.

Потым прад усёй сям’ёй

Прадэкламіруй вершык свой.

А. Мітраховіч

**Апетыт —** адчуванне, звязанае з патрэбай у ежы.

Назоўнік, адказвае на пытанне ***што?***, м. р., адз. лік.

Аднакаранёвыя словы: апетытны.

*Прыклады спалучэнняў з іншымі словамі:* добры апетыт, есці з апетытам, не мець апетыту.

*Прыклады сказаў:* Якія стравы павышаюць апетыт? У мяне саспасаваўся апетыт. Прыемнага апетыту, дзеці!

Загадка

Боршч згатую і шашлык, і пад соусам язык,

Сок, мачанку, плоў, спагеці з апетытам будзеш есці. *(Кухар.)*

Прыказкі

Апетыт прыходзіць у час яды. Апетыт ад хворага бяжыць, а да здаровага коціцца.

Слова ў творах

**Зайка**

Скача зайка па дарожцы

Ды ўбок пазірае.

Дзесьці апетыт згубіў —

Цэлы дзень шукае.

С. Бестава

**Калядка**

(урывак)

Апранай ты, донька, хутка

Вышываны кажушок,

З-пад квяцістай цёплай хусткі

Хвацкі выпусці чубок.

У чырвоных новых бурках

Цёпла, мякенька назе.

Давязала ўжо бабулька

Рукавічкі балазе.

Ой, чыя то дачка

Як ягадачка?

Топні ножкай, плясні ў ладкі

Ды суседзяў прывітай,

І вясёлыя калядкі

Разам з таткам заспявай.

А як вернешся з прагулкі

У свой гасцінны цёплы дом,

З апетытам з’есца булка

З падагрэтым малаком.

Ой, чыя то дачка

Як ягадачка?

**Ф. Баторын**

1. \*Пазначанае слоўнікавае слова вывучаецца таксама ва ўстановах агульнай сярэдняй адукацыі з рускай мовай навучання і выхавання. [↑](#footnote-ref-1)